UNWTO Yevropa mintaqaviy komissiyasining 65-yig‘ilishi O‘zbekistonda o‘tkaziladi

Butunjahon turistik tashkiloti (UNWTO) Yevropa mintaqaviy komissiyasining 2020 yilda o‘tkaziladigan 65-yubiley yig‘ilishi O‘zbekistonda bo‘lib o‘tishi belgilandi, deya xabar beradi Turizmni rivojlantirish qo‘mitasi matbuot xizmati.
Turizmni rivojlantirish davlat qo‘mitasi raisi v.b. Abdulaziz Aqqulov boshchiligidagi O‘zbekiston delegatsiyasi 27-30 may kunlari Xorvatiya poytaxti Zagreb shahrida o‘tayotgan UNWTO Yevropa mintaqaviy komissiyasining 64-yig‘ilishida ishtirok etmoqda.
Komissiya kun tartibidan quyidagi masalalar muhokamasi o‘rin oldi:
·      Bosh kotibning 2018-2019 yillardagi dastur asosida bajarilgan ishlar bo‘yicha hisoboti;
·      Yevropa komissiyasining 2018-2019 yillarga mo‘ljallangan dasturi sarhisobi;
·      UNWTO bosh kotibiyati va quyi tashkilotlariga nomzodlarni ro‘yxatga olish va ularni tasdiqlash;
·      Yevropa komissiyasi Ijroiya qo‘mitasi va boshqa yordamchi organlariga nomzodlarni ro‘yxatga olish, tayinlash va h.k.
·      UNWTO Yevropa mintaqaviy komissiyasining 65-yubiley yig‘ilishi o‘tkaziladigan mamlakatni belgilash.
64-yig‘ilish doirasida “O‘sish, innovatsiya va hamkorlik” mavzuida interaktiv seminar ham tashkil etildi.
Ta'kidlash joizki, yig‘ilishda O‘zbekistonning turistik jozibadorligi taqdimoti bo‘lib o‘tdi va u ko‘pchilikda katta qiziqish uyg‘otdi. Butunjahon sayyohlik tashkiloti bosh kotibi Z.Pololikashvili O‘zbekistonning sayyohlik salohiyatini yuqori baholab, Samarqand, Buxoro va Xiva shaharlari yig‘ilish ishtirokchilarida katta taassurot qoldirganini ta'kidladi va jahonga yuz tutayotgan O‘zbekiston hamda prezident Shavkat Mirziyoyev olib borayotgan oqilona siyosat haqida iliq fikrlar bildirdi.
Tadbir yakuniga ko‘ra, Z.Pololikashvili 2020 yilda UNWTO Yevropa Komissiyasining 65 yillik yubileyi O‘zbekistonda bo‘lib o‘tishi haqida e'lon qildi.